31990R3713
L 358/29
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3713/90 НА КОМИСИЯТА
от 19 декември 1990 година
относно реда и условията за изпълнение на решенията за отпускане на помощи от Европейския фонд за ориентиране и гарантиране на земеделието (ФЕОГА), секция „Ориентиране“, за проекти за подобряване на условията за преработка и за пускане на пазара на продуктите от риболов, предмет на Регламент (ЕИО) № 355/77 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 866/90 на Съвета от 29 март 1990 г. относно подобряването на условията за преработка и за пускане на пазара на земеделските продукти (1), и по-специално член 23 от него,
като има предвид, че Регламент (ЕИО) № 4256/88 на Съвета от 19 декември 1988 г. относно установяване на разпоредбите за приложение на Регламент (ЕИО) № 2052/88 относно Европейския фонд за ориентиране и гарантиране на земеделието (ФЕОГА), секция „Ориентиране“ (2), отменя Регламент (ЕИО) № 355/77 на Съвета (3), с изключение на разпоредбите на членове 6 до 15 и 17 до 23, касаещи проектите, внесени преди 31 декември 1989 г. и, що се отнася до сектора на рибарството, внесени преди 31 декември 1990 г.;
като има предвид, че Регламент (ЕИО) № 866/90 предвижда в член 21 преходни разпоредби за плащанията, свързани с проекти, предмет на Регламент (ЕИО) № 355/77; като има предвид, че приложението на въпросния член означава по-сериозно участие от страна на заинтересованата държава-членка;
като има предвид, че в тази връзка е необходимо да се определят данните, които трябва да бъдат представени в заявленията за плащания, адресирани до Комисията от органа, определен от държавата-членка в съответствие с член 17, параграф 1 от Регламент (ЕИО) № 866/90;
като има предвид, че с цел стандартизиране на заявленията за плащания, на определения орган следва да бъде предоставена компютризирана система;
като има предвид, че Комисията следва да бъде уведомявана, че изпълнението на проектите протича в съответствие с условията и сроковете, предвидени в решенията за отпускане на помощите;
като има предвид, че за да се позволи ефективен контрол на заявленията за плащания, държавите-членки трябва да гарантират, че Комисията има на разположение период от три години след изплащане салдото по дадена помощ, всички оправдателни документи, на основата на които са изчислени въпросните помощи;
като има предвид, че мерките, предвидени в настоящия регламент, са в съответствие със становището на Комитета за земеделските структури и за развитието на селските региони,
ПРИЕ НАСТОЯЩИЯ РЕГЛАМЕНТ:
Член 1
1. Заявленията за изплащане на аванси и тримесечните отчети относно проектите, за които е отпусната помощ в рамките на Регламент (ЕИО) № 355/77 трябва да бъдат представяни на Комисията от определения орган в съответствие с приложения II, III и IV към настоящия регламент.
2. От третото тримесечие на 1995 г., Комисията не изплаща повече аванси.
3. Определеният орган предоставя на Комисията най-късно с предаването на първия тримесечен отчет формулярите, с които изисква от бенефициентите да представят своите заявления за плащания. Тези формуляри трябва да съдържат описание на методите на финансиране на проекта, резюме на извършените разходи и сравнителна таблица на планираните инвестиции и на извършените инвестиции на основата на количествени и физически показатели, в съответствие с приложение I, точка 3.
Определеният орган уведомява в същия срок за методите за контрол, както и предоставя текстовете за приложение от националното законодателство или всякакъв друг свързан с тях административен документ.
Той уведомява също и за последващите актуализации на документацията, упомената в настоящия параграф.
Член 2
Заявленията за изплащане на аванси, касаещи едно тримесечие, могат да бъдат уважени само, когато бъде представен отчетът за предпоследното тримесечие.
Член 3
Определеният орган предоставя на Комисията всяка година, съобразно приложение V, обобщение на развитието на проектите, като в първото се описва положението към 31 декември 1990 г.
Член 4
Данните, предвидени в приложения IV и V по принцип се предават посредством компютърна поща. Комисията определя необходимия софтуер и го предоставя на всеки един от определените органи. Комисията може също да поеме предоставянето на оборудването и подготовката на известен брой лица, които да работят с това оборудване.
Член 5
Определеният орган взема необходимите мерки всички оправдателни документи, както и счетоводните отчети, касаещи всеки отделен проект, да бъдат съхранявани в продължение на три години, считано от датата на изплащане на салдото от помощта.
Член 6
Проектите, за които е внесено заявление за плащания пред Комисията от посредническия орган в съответствие с Регламент (ЕИО) № 1685/78 на Комисията (4), преди влизането в сила на настоящия регламент, могат да бъдат предмет на плащане на последващ транш от определения орган само след изплащането от ФЕОГА на неговото участие, свързано с предишния поискан транш, или след съобщаването на сумата за изплащане от определения орган.
Член 7
Регламент (ЕИО) № 1685/78 се отменя.
Член 8
Настоящият регламент влиза в сила на 1 януари 1991 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 декември 1990 година